Euratomo įvertinimas



Oficialusis leidinys 076 E , 27/03/2008 p. 0114 - 0121



P6_TA(2007)0181 Euratomo įvertinimas 2007 m. gegužės 10 d. Europos Parlamento rezoliucija dėl Euratomo įvertinimo: Europos atominės energetikos politikai - 50 metų (2006/2230(INI)) Europos Parlamentas, - atsižvelgdamas į 1957 m. kovo 25 d. Romoje pasirašytą Europos atominės energijos bendrijos steigimo sutartį (Euratomo sutartis), - atsižvelgdamas į Euratomo sutarties preambulę, kurioje primenama jos pirminė paskirtis įkurti Europos atominės energijos bendriją (Euratomą) ir "sukurti reikiamas sąlygas stiprios branduolinės pramonės plėtrai, kuri užtikrins gausius energijos išteklius, skatins modernizuoti techninius procesus ir kitais gausiais panaudojimo būdais prisidės prie [jų] tautų gerovės"; - atsižvelgdamas į Europos Bendrijų Teisingumo Teismo praktiką ir ypač į 1978 m. lapkričio 14 d. nutarimą [1], 1999 m. balandžio 22 d. sprendimą [2], ir 2002 m. gruodžio 10 d. sprendimą [3], - atsižvelgdamas į 2007 m. sausio 10 d. Komisijos komunikatą "Europos energetikos politika" (COM(2007)0001), - atsižvelgdamas į Komisijos komunikatą "Branduolinė informacinė programa, pateikta pagal Euratomo sutarties 40 straipsnį Ekonomikos ir socialinių reikalų komitetui, kad jis pareikštų nuomonę" (COM(2006)0844), - atsižvelgdamas į 2006 m. gruodžio 14 d. Parlamento rezoliuciją dėl saugios, konkurencingos ir tausios Europos energetikos strategijos - Žalioji knyga [4], - atsižvelgdamas į 2006 m. kovo 23 d. Parlamento rezoliuciją dėl Europos Sąjungos energijos tiekimo patikimumo [5], - atsižvelgdamas į 2006 m. gruodžio 14 d. Parlamento poziciją dėl pasiūlymo dėl Tarybos reglamento, nustatančio pagalbos branduolinės saugos ir saugumo srityje priemonę [6], - atsižvelgdamas į 2006 m. lapkričio 20 d. Tarybos direktyvą 2006/117/Euratomas dėl radioaktyviųjų atliekų ir panaudoto branduolinio kuro vežimo priežiūros ir kontrolės [7], - atsižvelgdamas į 2006 m. gruodžio 18 d. Tarybos sprendimą 2006/970/Euratomas dėl Europos atominės energijos bendrijos (Euratomas) septintosios branduolinių tyrimų ir mokymų veiklos pagrindų programos (2007-2011 m.) [8], - atsižvelgdamas į 2006 m. gruodžio 19 d. Tarybos reglamentą (Euratomas) Nr. 1908/2006, apibrėžiantį įmonių, mokslinių tyrimų centrų ir universitetų dalyvavimo taisykles ir nustatančio mokslinių tyrimų rezultatų sklaidos taisykles, skirtas Europos atominės energijos bendrijos septintajai pagrindų programai (2007-2011 m.) įgyvendinti [9], - atsižvelgdamas į 2006 m. gruodžio 19 d. Tarybos sprendimą 2006/976/Euratomas dėl specialiosios programos, kuria įgyvendinama Europos atominės energijos bendrijos (Euratomas) septintoji branduolinių tyrimų ir mokymo veiklos pagrindų programa (2007-2011 m.) [10], - atsižvelgdamas į 2006 m. gruodžio 19 d. Tarybos sprendimą 2006/977/Euratomas dėl specialiosios programos, kurią tiesiogiai vykdys Jungtinis tyrimų centras, įgyvendindamas Europos atominės energijos bendrijos (Euratomas) septintąją branduolinių tyrimų ir mokymo veiklos pagrindų programą (2007-2011 m.) [11], - atsižvelgdamas į 2005 m. lapkričio 16 d. Parlamento poziciją dėl pasiūlymo dėl Tarybos reglamento dėl prie Akto dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sąlygų pridedamo protokolo Nr. 9 dėl Bohunice V1 atominės elektrinės Slovakijoje įgyvendinimo [12], - atsižvelgdamas į 2005 m. lapkričio 16 d. Parlamento rezoliuciją dėl atominių elektrinių išmontavimui skirtų finansinių išteklių naudojimo [13], - atsižvelgdamas į diskusijas, vykusias 2007 m. vasario 1 d. Pramonės, mokslinių tyrimų ir energetikos komiteto organizuoto viešojo klausymo šia tema metu, - atsižvelgdamas į Darbo tvarkos taisyklių 45 straipsnį, - atsižvelgdamas į Pramonės, mokslinių tyrimų ir energetikos komiteto pranešimą ir Konstitucinių reikalų komiteto nuomonę (A6-0129/2007), A. kadangi sutartys kas kartą būdavo iš esmės reformuojamos, kad atitiktų naujus poreikius ir iššūkius, o Euratomo sutartis per 50 metų istoriją pakeista tik vieną vienintelį kartą [14], tačiau jos pagrindinės nuostatos ir esmė liko nepakeista, B. kadangi Euratomo sutartis per pastaruosius 50 metų buvo tik šiek tiek pakeista, tačiau per tą patį laikotarpį ji buvo akstinas priimti daugybę antrinės teisės aktų ir Europos Bendrijų Teisingumo Teismas paskelbė didžiulį skaičių su ja susijusių sprendimų, kuriais, pavyzdžiui, iš esmės išplėsta pradinė Euratomo sutarties taikymo sritis, C. kadangi Euratomo sutartyje numatyti griežti radioaktyviojo kuro sudėtinių dalių ir atliekų tvarkymo saugumo standartai Europos Sąjungoje, nustatyti vienodi darbuotojų ir gyventojų sveikatos apsaugos standartai, taip pat numatytos šių standartų įgyvendinimo procedūros ir joje nepritariama bet kokiam branduolinių žaliavų platinimui kariniais tikslais, D. kadangi Euratomo sutartyje nustatomi visoms valstybėms narėms naudingi išsamūs, nuoseklūs branduolinės energijos naudojimo Europoje saugiomis sąlygomis teisiniai pagrindai, E. kadangi vienos valstybės narės niekada neplėtojo branduolinės energetikos, kitos aktyviai vykdo laipsniško branduolinės energijos atsisakymo politiką, o trečios toliau remia savo branduolinės energijos sektorių, F. kadangi Konventas savo paskelbtame Sutarties dėl Konstitucijos Europai projekte (Konstitucinė sutartis) pasiūlė atskirti Euratomo sutartį nuo būsimos Konstitucijos teisinės struktūros; kadangi Konventui dirbant Europos Sąjungos ateities labui ir pasirašius Konstitucinę sutartį buvo išsaugotos dabartinės Euratomo sutarties nuostatos - jos pridėtos protokole, G. kadangi Vokietija, Airija, Austrija, Vengrija ir Švedija prie Konstitucinės sutarties pridėjo deklaraciją, pagal kurią turi būti atnaujintos pagrindinės Euratomo sutarties nuostatos ir kartu kaip galima greičiau sušaukta peržiūros konferencija, H. kadangi dėl paskutinių plėtros etapų Europos Sąjungos atominės energetikos vaizdas tapo įvairesnis ir padidėjo būtinybė Bendrijai imtis veiksmų atominės energetikos srityje, I. kadangi dėl Euratomo sutarties pasirašymo penkiasdešimtųjų metinių Parlamentui atsiranda galimybė apsvarstyti šios sutarties turinį bei svarbą ir pareikšti susirūpinimą, kad svarbiausios Euratomo sutarties nuostatos nebuvo iš dalies pakeistos nuo jos įsigaliojimo prieš 50 metų, J. kadangi svarstymai apie Euratomo sutarties pastovumą neatskiriami nuo Komisijos saugesnės, tausesnės ir konkurencingesnės Europos Sąjungos energetikos politikos tikslų ir padeda kovoti su klimato kaita, kaip neseniai apibrėžta anksčiau minėtame 2007 m. sausio 10 d. Komisijos komunikate, 50 Euratomo sutarties metų 1. pabrėžia, kad nuo 1957 m. ir pasirašius Euratomo sutartį Europos Sąjunga tapo pirmaujanti pasaulyje branduolinės pramonės srityje ir viena iš pagrindinių veikėjų branduolinių tyrimų kontroliuojamo termobranduolinio skilimo ir sintezės srityje; pažymi, kad Europos pramonė apima visą branduolinio kuro ciklą ir turi išvysčiusi savo technologijų, iš kurių kelios, kaip antai sodrinimo naudojant dujinę centrifugą technologija, yra sukurtos bendradarbiaujant Europos mastu; 2. pažymi, kad svarstant priklausomybės nuo energijos klausimą, būtina atsižvelgti į tai, kad Europos Sąjungos branduolinė pramonė gali valdyti beveik visą kuro ciklą - taip užtikrinama pramonės ir technologijų nepriklausomybė, ypač kuro sodrinimo atžvilgiu; 3. primena, kad dėl Euratomo sutarties 15-oje valstybių narių išdėstyti 152 branduolinės energijos reaktoriai pagal 2006 m. pabaigos duomenis pagamina 32 proc. Europos elektros energijos, t. y. didžiausią dalį Europos Sąjungos iš neiškastinio kuro gautos elektros energijos, kuri yra ir viena iš konkurencingiausių elektros energijos rūšių, ir taip prisidedama prie Europos energetikos tikslų, apibrėžtų anksčiau minėtame 2007 m. sausio 10 d. Komisijos komunikate, įgyvendinimo; 4. kalbant apie kovą su klimato kaita, pabrėžia, kad Komisija savo Žaliojoje knygoje "Plėtojant Europos energijos tiekimo saugos strategiją" (COM(2000)0769) pateikė vertinimą, jog naudojant branduolinę energiją išmetamų CO2 dujų kiekį 2010 m. būtų galima sumažinti 300 mln. tonų - tokį CO2 dujų kiekį išmeta 100 mln. automobilių; primena, kad 2007 m. sausio 10 d. komunikate Komisija pateikė vertinimą, jog naudojant branduolinę energiją išmetama labai mažai CO2 dujų - dar mažiau CO2 dujų išmetama tik naudojant vėjo energiją ir vandens energiją nedidelėse vandens jėgainėse; 5. pabrėžia, kad Euratomo šalys steigėjos, siekdamos griežtai reglamentuoti Bendrijos atominės energetikos vystymąsi Bendrijoje, numatė dešimtyje skyrių išdėstytų nuostatų, kurios taikomos iki šiol, yra svarbios siekiant Europoje saugiai naudoti branduolinius įrenginius ir nuolat papildomos teisės aktais, kurie priimami remiantis Euratomo sutartimi; 6. pažymi, kad valstybės narės nebesutaria branduolinės energijos klausimais, dėl kurių buvo susitarta 1957 m.; 7. konstatuoja, kad prieš penkias dešimtis metų Euratomo sutartyje išreikšti lūkesčiai dėl branduolinės energijos pakito; pažymi, kad dabar tie lūkesčiai yra labiau susiję su būtinybe turėti Euratomo sutarties formos patikimą teisinį pagrindą, pagal kurį būtų reglamentuojama branduolinės energijos naudojimo priežiūra Europos Sąjungoje ir pasiūlyta integracijos į Europos Sąjungos šalių, kurios naudoja atominę energiją, sistema, perkeliant Euratomo acquis communautaire; pripažįsta, kad svarbūs Euratomo sutarties II antraštinės dalies skyriai padėjo apsaugoti visuomenę, darbuotojus ir aplinką nuo jonizuojančiosios spinduliuotės (III skyrius), vystyti mokslinius tyrimus atliekų tvarkymo ir gamyklų saugumo srityje (I skyrius) ir įgyvendinti apsaugos priemones, susijusias su skiliosiomis medžiagomis Europoje (VII skyrius); 8. primena, kad pirminė mokslinių tyrimų veikla buvo pirmiausia vystoma remiantis Euratomo sutartimi (I skyrius) ir kad ši sutartis buvo pirmosios ES tyrimų institucijos - Jungtinio tyrimų centro - sukūrimo pagrindas; ragina branduolinių mokslinių tyrimų ir taikomosios veiklos programą finansuoti iš bendrosios mokslinių tyrimų programos biudžeto, kontroliuoti jos vykdymą ir įpareigoti jos vykdytojus, kaip ir kitus mokslinių tyrimų programų vykdytojus, atsiskaityti visuomenei; 9. mano, kad Euratomo sutarties III skyriaus (sveikatos apsauga) pagrindu sukurti teisės aktai turi ir toliau priklausyti Europos Sąjungos kompetencijai siekiant užtikrinti, kad būtų laikomasi pagrindinių darbuotojų ir visuomenės apsaugos standartų reikalavimų, kad būtų pradėti taikyti aplinkos apsaugos standartai ir kad būtų atsižvelgiama į tarptautinių mokslinių tyrimų rezultatų pokytį; 10. pabrėžia, kad šių teisės aktų taikymo sritis neribojama tik tomis teritorijomis, kuriose eksploatuojami branduoliniai įrenginiai, bet dabar ji apima ir kaimyninių valstybių narių bei ne Europos Sąjungos valstybių apsaugą, ir nuolat tikrinama kaip vykdomas radioaktyviųjų atliekų šalinimas, ir priimamos radioaktyviųjų atliekų ir panaudoto kuro vežimo, maisto grandinės apsaugos ir reagavimo radiologinio pavojaus atveju taisyklės; 11. pažymi, kad Euratomo sutarties IV skyriuje (investicijos) buvo numatyta rinkti tikslią Bendrijos lygmens informaciją apie valstybių narių investavimo projektus; 12. vis dėlto pabrėžia, kad Komisija, skelbdama savo branduolines informacines programas (pranc. PINC) realiai neįvertino branduolinių investicijų poreikių ypač atsižvelgiant į energijos tiekimo saugumo, kovos su klimato kaita ir Europos Sąjungos konkurencingumo problemas; 13. tad džiaugiasi, kad Euratomo sutartyje numatytas įpareigojimas perduoti informaciją apie visas naujas branduolinės srities investicijas Europoje - Europos branduolinei pramonei būdingas įpareigojimas, kuris sudaro sąlygas susidaryti bendrą Europos Sąjungos branduolinės veiklos vaizdą; 14. mano, kad bendros įmonės (Euratomo sutarties V skyrius) buvo vertingos valstybinės politikos įgyvendinimo priemonės, ypač mokslinių tyrimų srityje, kurioje ši teisinė priemonė buvo naudota ne vieną kartą, pavyzdžiui, kai 1978 m. buvo kuriamas Jungtinis Europos toras (JET) Culhame, ir, vėliau, kai buvo steigiamas Europos juridinis asmuo siekiant įgyvendinti Tarptautinio eksperimentinio termobranduolinio reaktoriaus (TETR) projektą; 15. mano, kad Euratomo sutartimi įkūrus Agentūrą (VI skyrius), kuri stebi, kad tiekimas Sąjungos vartotojams būtų grindžiamas lygių galimybių naudotis ištekliais principu, buvo numatyta esminė priemonė, galinti padėti šiuo apmąstymų apie energijos tiekimo saugumą laikotarpiu; 16. mano, kad saugumo kontrolė (VII skyrius) yra vienas iš didžiausių Euratomo sutarties taikymo pasiekimų ir pagal ją numatomos priemonės, kurias naudodama Komisija gali labai tiksliai žinoti apie branduolinių medžiagų atsargas ir srautus Europos Sąjungoje; 17. pažymi, kad, vykdant šią saugumo kontrolę, branduolines medžiagas tiekiančioms valstybėms suteikiamas realus užtikrinimas dėl to, kaip bus naudojamos šios medžiagos, kartu su Tarptautinės atominės energijos agentūros (TATENA) atliekama neplatinimo kontrole; 18. konstatuoja, kad remiantis Euratomo sutarties X skyriumi (išorės santykiai), Euratomo prisijungimas prie daugelio tarptautinių konvencijų, įskaitant branduolinio saugumo konvenciją ir Jungtinės panaudoto kuro tvarkymo saugos ir radioaktyviųjų atliekų tvarkymo saugos konvenciją, sudarė Bendrijai sąlygas prisidėti prie tarptautinių pastangų šioje srityje ir propaguoti svarbius pažangius Europos Sąjungos laimėjimus; 19. taip pat pažymi, kad remdamasis Euratomo sutarties X skyriaus nuostatomis Euratomas sudarė daugelį bendradarbiavimo susitarimų mokslinių tyrimų srityje, dalyvavo tarptautiniuose projektuose, kaip antai Ketvirtosios kartos forumo projektas dėl ateities branduolinių reaktorių tipų ir vedė tarptautines derybas dėl TETR projekto; Institucinės diskusijos 20. pažymi, kad pagrindinės Euratomo sutarties nuostatos nebuvo iš dalies pakeistos nuo jos įsigaliojimo datos - 1958 m. sausio 1 d. 21. pažymi, kad pagal subsidiarumo principą kiekviena valstybė narė turi pati nuspręsti, ar pasikliauti branduoline energija; 22. be to, pažymi, kad niekada nebuvo reikalaujama, jog valstybės narės, kurios atvirai prieštarauja branduolinės energijos naudojimui ir yra Bendrijų (Europos bendrijos ir Euratomo) narės, savo teritorijose plėtotų branduolinę energetiką; pabrėžia, kad daug metų sutariama, jog, skatinimo naudoti branduolinę energiją požiūriu, Euratomo sutartyje nėra jokių įpareigojimų, tačiau sukuriama teisinė sistema, kuria visi gali remtis; 23. pabrėžia, kad Euratomo sutartis netrukdo plėtoti vidaus elektros energijos rinkos ir tuo labiau nėra kliūtis laisvam prekių, asmenų ir kapitalo judėjimui; turėdamas tai mintyje pabrėžia, kad Europos Bendrijos steigimo sutartyje (EB Sutartis) nustatyta, jog bendrosios teisės nuostatos taip pat taikomos atominei veiklai, ir pažymi, kad, pavyzdžiui, branduolinių medžiagų, įrangos ir technologijų judėjimas Europos Sąjungoje ir už jos ribų reglamentuojamas dvejopo panaudojimo gaminių priežiūros taisyklėse, priimtose remiantis EB Sutartyje nustatyta prekybos politika; priduria, kad Euratomo teisės aktai įeina į konkurencijos teisę ir valstybinės paramos reglamentus, kaip nurodyta EB Sutarties VI antraštinėje dalyje; todėl daro išvadą, kad Euratomo sutartis jokiu būdu nėra protekcionistinis branduolinės energetikos pagrindas; 24. konstatuoja, kad pagal Euratomo sutartį šalims, kurios pasirinko branduolinę energetiką, siūlomos priemonės šiai energetikai plėtoti (bendros įmonės, parama tyrimams ir plėtrai, Euratomo paskolos), tačiau šių priemonių naudojimas reguliuojamas gausiais teisiniai aktais (sveikatos apsauga, branduolinio saugumo kontrolė, tiekimas), taip siekiant nuraminti šios energetikos nepasirinkusias valstybes nares; 25. primena, kad teisinis Euratomo pagrindas siekiant Bendrijos interesų taip pat taikomas valstybėms narėms, kurios negamina elektros energijos branduoliniu būdu, bet kurių teritorijoje yra branduolinių tyrimų reaktorių ir šioms valstybėms siūloma priemonių (pavyzdžiui, Euratomo mokslinių tyrimų ir plėtros pagrindų programos), kurios sudaro sąlygas naudotis finansavimu, pavyzdžiui, medicininių mokslinių tyrimų srityje; 26. mano, kad nepaisant požiūrių įvairovės, susijusios su branduoline energija, Euratomo sutarties nuostatos padėjo išvengti branduolinių medžiagų platinimo, o nuostatos, susijusios su sveikata, sauga ir radiacinės taršos prevencija, buvo labai naudingos ir turėtų būti atidžiai suderintos su EB Sutarties sveikatos ir saugos nuostatomis; Spragos 27. apgailestauja, kad Euratomo sutartyje nebuvo atsižvelgta į Europos Parlamento įgaliojimų vystymąsi, ypač į išplėstą bendro sprendimo procedūros taikymą priimant didžiają dalį Europos teisės aktų; mano, kad nepaisant Euratomo sutarties techninio pobūdžio, Europos Parlamentas turi teisę oficialiai dalyvauti nagrinėjant tekstus, kurių teisinis pagrindas yra Euratomo sutartis; 28. mato nepriimtiną demokratijos trūkumą todėl, kad Parlamentas beveik visiškai atskirtas nuo Euratomo teisės aktų leidybos ir kad jo buvo paprašyta pateikti nuomonę iš viso tik dėl vieno iš dešimties Euratomo sutarties skyrių; 29. pažymi, kad Parlamentas pagal tarpinstitucinį susitarimą dalyvauja derybose dėl Euratomo septintosios branduolinių tyrimų ir mokymo veiklos pagrindų programos (2007-2011 m.) (Euratomo 7PP); taip pat pažymi, kad, atsižvelgiant į Europos Parlamento Pramonės, mokslinių tyrimų ir energetikos komiteto naujausių dokumentų svarstymo patirtį (Euratomo 7PP, Direktyva dėl radioaktyviųjų atliekų ir panaudoto branduolinio kuro vežimo, Pagalbos branduolinės saugos ir saugumo srityje priemonė), nors pagal procedūrą su Europos Parlamentu tik konsultuojamasi, Taryba nuolat visiškai ar iš dalies atsižvelgia į Europos Parlamento siūlomus su Euratomo sutartimi susijusių dokumentų pakeitimus; tačiau nemano, kad to pakanka; 30. pabrėžia Euratomo sutarties 203 straipsnio svarbą, nes jame numatyta galimybė - sukūrus branduolinio bendradarbiavimo instrumentą - teikti teisėkūros iniciatyvas, kurios Euratomo sutartyje nenumatytos (pvz., dėl pagalbos branduolinės saugos ir saugumo srityje priemonės); mano, kad būtina įvertinti, kaip galima pasinaudoti 203 straipsnio nuostatomis teikiant naujas iniciatyvas ir galbūt tobulinant Euratomo sutartį; 31. apgailestauja dėl to, kad nėra suderintų branduolinio saugumo normų, radioaktyviųjų atliekų tvarkymo ir branduolinių įrenginių išmontavimo teisinio pagrindo, kuriuo remiantis būtų sukurta pridėtinė vertė, ypač palyginti su galiojančiais tarptautiniais teisės aktais; 32. ragina Komisiją pasinaudoti TATENA rengtų konvencijų (Branduolinio saugumo konvencijos ir Jungtinės panaudoto kuro tvarkymo saugos ir radioaktyviųjų atliekų tvarkymo saugos konvencijos) įgyvendinimo patirtimi ir atsižvelgti į pažangiausių nacionalinių radioaktyviųjų atliekų tvarkymo praktikų įvertinimą, kurį atliko EBPO Branduolinės energijos agentūra (BEA); pabrėžia, kad konkrečios iniciatyvos, pavyzdžiui, Vakarų Europos branduolinio reguliavimo asociacijos (angl. WENRA) vykdytos iniciatyvos, kuriomis siekiama plėtoti bendrą požiūrį į branduolinę saugą, gali prisidėti prie teisinio pagrindo kūrimo; 33. pažymi, kad, kaip tvirtinama minėtajame Teisingumo Teismo sprendime, priimtame byloje C-29/99 Komisija prieš Tarybą, pagal Euratomo sutartį Komisijai suteikti įgaliojimai branduolinio saugumo srityje ir suteikta teisė teikti pasiūlymus šiuo klausimu; Ateities kryptys 34. mano, kad Euratomo sutartis, nepaisant jos trūkumų, išlieka būtinas teisinis pagrindas ir toms valstybėms narėms, kurios siekia tik plėtoti branduolinį sektorių, ir toms valstybėms narėms, kurios siekia naudotis visomis ir jų pačių, ir jų gyventojų bei aplinkos apsaugą užtikrinančiomis teisinėmis priemonėmis; 35. pakartoja savo raginimą surengti tarpvyriausybinę konferenciją, kurios metu būtų išsamiai persvarstyta Euratomo sutartis, panaikintos pasenusios šios sutarties nuostatos, išsaugotas branduolinio sektoriaus reguliavimas ES lygmeniu, persvarstytos kitos nuostatos atsižvelgiant į šiuolaikišką darnią energetikos politiką, taip pat reikiamos nuostatos būtų perkeltos į atskirą energetikos skyrių; 36. mano, kad dabartiniu laikotarpiu, kai Europos Sąjungoje siekiama sukurti mažai anglies dvideginio išskiriantį, konkurencingą ir kiek įmanoma labiau "vidinį" Europos energetinių išteklių derinį, aktualiausios yra su Lisabonos strategijoje aptariamais pramonės klausimais susijusios Euratomo sutarties nuostatos ir su tiekimu susiję energetikos klausimai; 37. atsižvelgdamas į tai, pakartoja, kad šiuo metu Europos Sąjungoje, naudojant branduolinę energiją, pagaminama 32 proc. elektros ir kad Komisija savo 2007 m. sausio 10 d. komunikate pareiškė, jog Europoje branduolinė energija yra vienas iš pagrindinių energijos šaltinių, kurį naudojant neišmetamos CO2 dujos, taip pat kad tai trečia pagal pigumą energijos rūšis Europoje (neįskaitant su CO2 dujų išmetimu susijusių išlaidų); todėl mano, kad Europos Sąjunga, kaip numatyta Euratomo sutartyje, taip pat atsižvelgdama į tai, jog kitos valstybės (Rusija, JAV) sparčiai atnaujina su branduoline energija susijusią veiklą, bei į naujų pasaulinių žaidėjų (Kinija ir Indija), kurie branduolinės energijos srityje vidutinės trukmės laikotarpiu taps Europos Sąjungos konkurentais, atsiradimą, turėtų stengtis išlikti branduolinės pramonės ir technologijų lyderė; 38. mano, kad, nesant teisinio pagrindo, kurį numatytų Euratomo sutartis, būtų paskatintas Europos branduolinės politikos nacionalizavimas, o tai būtų žingsnis atgal Bendrijos acquis communautaire požiūriu bei kartu lemtų galimybę atsirasti teisiniam nesaugumui visoms 27 valstybėms narėms; 39. ragina laikytis sąžiningos konkurencijos ir vienodų konkurencijos sąlygų sudarymo skirtingus energijos šaltinius naudojantiems gamintojams principų; 40. taip pat mano, kad, iš Euratomo sutarties išbraukus vieną ar daugiau skyrių ar tam tikras nuostatas įtraukus į EB Sutartį, susilpnėtų branduolinės energijos naudojimo Europoje priežiūra ir būtų išderinta visa Euratomo sutartis; be to, mano, kad be nuoseklių teisinių pagrindų būsimoms valstybėms narėms bus sunkiau integruoti Euratomo acquis; 41. mano, kad siekiant vykdyti branduolinės energijos naudojimo Europoje priežiūrą, atsižvelgiant į ypatingas šios energijos savybes, reikia specialių teisinių pagrindų - kaip antai Euratomo sutartis, kurios visos nuostatos jau 50 metų yra naudingos; be to, mano, kad šią sutartį iš dalies įtraukus į numatomą EB Sutarties "energijos" skyrių susilpnėtų bendra Europos branduolinės energetikos priežiūra ir būtų panaikintos šiuo metu Euratomo sutartyje nustatytos specialios branduolinės veiklos kontrolės procedūros; 42. vis dėlto mano, kad Euratomo sutartį reikia šiek tiek pakeisti; 43. mano, kad, nepaisant galimybės padaryti trumpalaikių pakeitimų, Euratomo sutartį būtina nuodugniai persvarstyti ir padaryti ją demokratiškesnę bei pagrindiniais Sąjungos ir jos valstybių narių vykdomos branduolinės veiklos aspektais įtvirtinti bendros saugos ir saugumo nuostatas; 44. ragina peržiūrėti Euratomo sutartyje numatytas sprendimų priėmimo procedūras, kad jos leistų Parlamentui aktyviai dalyvauti teisėkūros procedūrose, kurios taikomos branduolinėje srityje, taip pat leistų padidinti Euratomo skaidrumą ir visiškai įtraukti Sąjungos piliečius; taigi ragina Tarybą ir Komisiją spręsti su Euratomo sutartimi susijusio demokratinio deficito problemą ir išplėsti bendro sprendimo procedūros taikymo sritį taip, kad į ją patektų ir pagal Euratomo sutartį priimami teisės aktai; 45. mano, kad šie pakeitimai galėtų būti atlikti remiantis Euratomo sutarties 203 straipsnio nuostatomis, nekeičiant bendros minėtosios sutarties struktūros ir turinio; ragina Tarybą apsvarstyti šią galimybę; 46. pažymi, kad, turint mintyje poreikį pakoreguoti Europos energetikos politiką ir pratęsti elektrinių eksploatavimo trukmę, skubiai reikia parengti patikimus teisės aktus ir Bendrijos lygmeniu patvirtinti konkrečias priemones branduolinės saugos, radioaktyvių atliekų tvarkymo ir branduolinių elektrinių eksploatavimo nutraukimo srityse, taip pat imtis veiksmų, skirtų užtikrinti, jog kuo daugiau dėmesio ir paramos sulauktų moksliniai tyrimai ir technologijų plėtra, skatinantys saugų branduolinės energijos naudojimą; ragina Komisiją dar kartą apsvarstyti susijusius savo teisėkūros pasiūlymų projektus ir pateikti naujų pasiūlymų dėl direktyvų dėl branduolinių objektų saugos, atliekų tvarkymo ir branduolinių objektų uždarymo bei jų eksploatavimo nutraukimo, atsižvelgiant į principą "teršėjas moka"; 47. primygtinai reikalauja, kad Komisija ir Taryba skubiai išnagrinėtų šį klausimą ir svarstytų jį glaudžiai konsultuodamasi su Europos Parlamentu; 48. ragina Europos lygmeniu rengti branduolinės srities mokymo ir profesinio rengimo programas ir užtikrinti ambicingų mokslinių tyrimų programų, kuriomis remiantis būtų galima spręsti radioaktyvių medžiagų skilimo (saugos, atliekų tvarkymo, būsimų reaktorių) ir apsaugos nuo radiacijos problemas, finansavimą, taip pat užtikrinti būtiną kvalifikaciją ir atitinkamus žmogiškuosius išteklius, siekiant tvarios, konkurencingos Europos pramonės pagrindu išlaikyti branduolinę energetiką; 49. ragina sukurti geriausios valstybių narių patirties, apsaugant darbuotojus ir visuomenę nuo radiacijos, Europos koordinavimo mechanizmą ir taip prisidėti prie Euratomo sutartimi pasiektos šio sektoriaus darnos; 50. primygtinai ragina Komisiją, remiantis Euratomo nuostatomis, reguliariai rengti branduolinės energijos gamybos ir investicijų tikslų perspektyvias Bendrijos branduolines informacines programas (BBOP), kuriose būtų atsižvelgiama į didėjančią konkurenciją šiame sektoriuje pasaulio mastu ir į šiltnamio efektą sukeliančių dujų išmetimo sumažinimo tikslus; pažymi, kad visų kitų energijos šaltinių naudojimas yra valstybių narių kompetencijos reikalas, tačiau nurodyti tikslai (kartais ir apribojantys) nustatomi Bendrijos lygmeniu, kaip ir atsinaujinančių energijos šaltinių atveju; 51. ragina Tarybą, atsižvelgiant į tiekimo saugumo ir išmetamų CO2 dujų kiekio mažinimo tikslus, nustatyti suderintą politiką, kuria būtų skatinamos investicijos (visiškai suderintos su saugos reikalavimais), kuriomis būtų siekiama pratęsti ir pagerinti veikiančių reaktorių veikimą, taip pat investicijos į naujus pajėgumus; 52. pabrėžia Tarybos iniciatyvą skatinti sudaryti Europos aukščiausio lygio branduolinės saugos, saugumo ir atliekų tvarkymo grupę; 53. džiaugiasi iniciatyva surengti Europos branduolinių reikalų forumą, kuris paskatintų politikų, pramonės atstovų ir pilietinės visuomenės išsamias diskusijas; 54. ragina atgaivinti Euratomo Tiekimo agentūros veiklą ir iki galo išnaudoti plačius įgaliojimus, kurie jai buvo suteikti pagal Euratomo sutartį; mano, kad šią veiklą verčiau reikėtų svarstyti konkurencingumo ir tiekimo saugumo požiūriu (įskaitant naudoti paruošto branduolinio kuro tiekimą), ir mažiau svarstyti urano trūkumo požiūriu; mano, kad pagal Euratomo sutarties nuostatas agentūrai suteikiamos priemonės, kurias naudodama ji gali tapti tikra energetikos kontrolierė branduolinės energetikos srityje ir ragina šia kryptimi nukreipti aktualius svarstymus apie tai, kaip būtų galima pagerinti Euratomo Tiekimo agentūros statusą; 55. ragina tęsti intensyvų tarptautinį bendradarbiavimą, kurio parengiamąjį darbą atliko Euratomo sutartis, ir ragina nuolat stiprinti bendradarbiavimą su TATENA siekiant išvengti šios agentūros ir Euratomo atitinkamų veiksmų kartojimosi ir užtikrinti aukščiausią apsaugos lygį apsaugos nuo radiacijos, saugumo ir branduolinio neplatinimo srityse; 56. ragina toliau tęsti aukšto lygio tarptautinį bendradarbiavimą mokslinių tyrimų ir taikomosios veiklos srityje; tokio bendradarbiavimo pavyzdžiai yra TETR projektas arba IV kartos tarptautinis forumas; * * * 57. paveda Pirmininkui perduoti šią rezoliuciją Tarybai ir Komisijai. [1] Nutarimas byloje 1/78, Rinkinys 1978, p. 2151. [2] Byla C-161/97 P, Kernkraftwerke Lippe-Ems Gmbh prieš Europos Bendrijų Komisiją, Rink. 1999, p. I-02057. [3] Byla C-29/99, Europos Bendrijų Komisija prieš Europos Sąjungos Tarybą, Rink. 2002, p. I-11221. [4] Priimti tekstai, P6_TA(2006)0603. [5] OL C 292 E, 2006 12 1, p. 112. [6] Priimti tekstai, P6_TA(2006)0599. [7] OL L 337, 2006 12 5, p. 21. [8] OL L 400, 2006 12 30, p. 60. Pataisyta versija OL L 54, 2007 2 22, p. 21. [9] OL L 400, 2006 12 30, p. 1. Pataisyta versija OL L 54, 2007 2 22, p. 4. [10] OL L 400, 2006 12 30, p. 405. Pataisyta versija OL L 54, 2007 2 22, p. 139. [11] OL L 400, 2006 12 30, p. 435. Pataisyta versija OL L 54, 2007 2 22, p. 149. [12] OL C 280 E, 2006 11 18, p. 108. [13] OL C 280 E, 2006 11 18, p. 117. [14] Europos Sąjungos sutartimi, kuri buvo pasirašyta 1992 m. vasario 7 d. Mastrichte. --------------------------------------------------